Predkladacia správa

Vláda SR dňa 11. júna 2003 uznesením č. 458/2003 schválila materiál „Východiská úspešnej integrácie SR do EÚ v oblasti predvstupových nástrojov, Kohézneho fondu a štrukturálnych fondov“. Uvedený materiál analyzoval kľúčové výzvy a problémy, ktoré je nevyhnutné bezodkladne riešiť. Od ich riešenia závisí miera úspešnosti Slovenskej republiky ako nového člena Európskej únie. 

Vzhľadom na dôležitosť problematiky budovania administratívnych kapacít bola v uznesení vlády SR č. 458/2003 uložená podpredsedovi vlády SR pre európsku integráciu, ľudské práva a menšiny úloha B.4. v nasledovnom znení „v spolupráci s podpredsedom vlády a ministrom financií, ministrom práce, sociálnych vecí a rodiny, predsedom Úradu pre štátnu službu vypracovať a predložiť na rokovanie vlády návrh konkrétneho riešenia na stabilizáciu a zlepšenie odmeňovania zamestnancov v štátnej a verejnej službe zodpovedných za čerpanie finančných prostriedkov z fondov ES, plniacich úlohy vyplývajúce z členstva SR v EÚ a zastupujúcich SR vo výboroch a pracovných skupinách inštitúcií EÚ od 1. januára 2004“. 

Základným dôvodom vypracovania materiálu je vysoký stupeň fluktuácie štátnych zamestnancov, a to najmä mladých a vzdelaných pracovníkov, ktorý ohrozuje akcieschopnosť štátnej a verejnej správy. Dôvodom existencie uvedeného problému je v porovnaní so súkromným sektorom nízka úroveň miezd pre nových zamestnancov. Je to spôsobené nepružným systémom odmeňovania, v ktorom hlavnú úlohu hrá vekový automat a nie skutočné výkony, náročnosť práce v danej oblasti a úspešné plnenie úloh. 

Európska komisia dňa 16. júla 2003 zverejnila správu, v ktorej hodnotí pripravenosť desiatich pristupujúcich krajín na čerpanie prostriedkov zo štrukturálnych fondov a Kohézneho fondu. Európska komisia v Správe konštatuje, že Slovensko musí pokračovať v prijímaní opatrení v záujme povzbudiť pracovníkov k lepším pracovným výkonom a v zotrvaní v štátnej službe.

Predkladaný materiál rieši problematiku zlepšenia odmeňovania zamestnancov pracujúcich v oblasti finančných prostriedkov európskych spoločenstiev v súlade s pripravovanou novelou zákona č. 312/2001 Z.z. o štátnej službe.

Na zlepšenie odmeňovania zamestnancov štátnej a verejnej služby bude v štátnom rozpočte vyčlenených 100 mil. SK. 

Materiál bol vypracovaný v zmysle záverov rokovania podpredsedu vlády SR pre európsku integráciu, ľudské práva a menšiny na žiadosť zástupcov Ministerstva práce, sociálnych vecí a rodiny SR, Ministerstva financií SR a Úradu pre štátnu službu, ktoré sa konalo dňa 
14. augusta 2003. V zmysle záverov uvedeného rokovania materiál navrhuje riešiť odmeňovanie zamestnancov, ktorí sa venujú výlučne problematike finančných prostriedkov európskych spoločenstiev a ktorí pracujú v oblasti finančnej kontroly a vnútorného auditu a sú kľúčoví z hľadiska funkčnosti systému verejnej vnútornej finančnej kontroly.

Materiál prešiel medzirezortným pripomienkovým konaním a predkladá sa na rokovanie vlády SR s rozporom. Rozpor spočíva v zadefinovaní skupiny zamestnancov, ktorých sa bude zlepšenie odmeňovania týkať. Existujú 2 základné alternatívy:

1.)	Do zlepšeného odmeňovania zahrnúť len tých pracovníkov, ktorí pracujú v oblasti fondov EÚ a systému vnútornej verejnej finančnej kontroly – najmä jednotky interného auditu (túto alternatívu výhradne podporuje podporuje predkladateľ, Ministerstvo práce, sociálnych vecí a rodiny SR, Ministerstvo financií SR a Úrad vlády SR).

Podľa predbežných odhadov by to znamenalo, že zlepšenie odmeňovania sa bude týkať cca 700-900 zamestnancov, čo pri úrovni odmeňovania cca 7000 SK/ mesačne vytvára nároky na štátnych rozpočet vo výške cca 100 mil. SK.

2.)	Do zlepšeného odmeňovania zahrnúť všetkých zamestnancov, ktorí pracujú v oblasti záležitostí EÚ (členovia pracovných skupín EK, zamestnanci pracujúci v oblasti COREPEROV a pod.). (túto alternatívu podporuje väčšina ÚOŠS).

Podľa predbežných odhadov by to znamenalo, že zlepšenie odmeňovania sa bude týkať cca 1700-1800 zamestnancov, čo pri úrovni odmeňovania cca 7000 SK/ mesačne vytvára nároky na štátnych rozpočet vo výške cca 180 mil. SK.

Dňa 2. septembra 2003 sa uskutočnilo rozporové konanie na úrovni členov vlády SR, na ktorom sa nedospelo k dohode. Vzhľadom na vyššieuvedené bude o uvedených alternatívach definitívne rozhodovať vláda SR. Na rozporové konanie boli pozvaní minister spravodlivosti SR, minister hospodárstva SR, minister dopravy pôšt a telekomunikácií SR, minister zahraničných vecí SR, minister vnútra SR, minister výstavby a regionálneho rozvoja SR, minister kultúry SR, minister obrany SR, minister školstva SR, minister zdravotníctva SR, minister pôdohospodárstva SR, minister životného prostredia SR, štátny tajomník Ministerstva práce, sociálnych vecí a rodiny SR, štátny tajomník Ministerstva financií SR, predseda Úradu vlády SR, predsedníčka Protimonopolného úradu SR, predseda Najvyššieho kontrolného úradu SR, predsedníčka Úradu geodézie, kartografie a katastra SR, predseda Úradu pre normalizáciu, metrológiu a skúšobníctvo SR, predseda Správy štátnych hmotných rezerv SR, predseda Štatistického úradu SR, predsedníčka Úradu jadrového dozoru SR, predsedníčka Úradu pre verejné obstarávanie a predseda Úradu pre štátnu službu

Materiál nemá vplyv na zamestnanosť a životné prostredie.

Materiál má vplyv na štátny rozpočet a v predbežnom návrhu štátneho rozpočtu na rok 2004 bolo na účel zlepšenia odmeňovania príslušných zamestnancov vyčlenených 100 miliónov SK.